《蚕妇吟》
清代·邵曾训

姑采墙下桑，妇采陌上桑。桑叶昨嫩今日老，天气今晴昨日好。

昨蚕无粮，妇诅枯桑。邻桑沃若蚕早熟，四月新丝上杼柚。

种桑亦爱枝叶多，空抱本根奈尔何？守候蚕眠不思卧，麦秋寒觉夜难过。

蚕荒舅姑怒，蚕熟新妇苦。今年四月少晴时，蚕病家家不出丝。

新丝价长旧丝上，旧丝未赎新丝当。有丝不上身，有丝不卖人。

县官征比已赦租，家主只恐臀无肤。

作者简介：字瓞园，江南无锡人。诸生。○瓞园书法力追晋人，邑中人士多宗之，自王虚舟吏部移居无锡，人皆舍邵宗王矣。轻道艺，重人爵，不胜慨然。